Diari Oficial de la Generalitat Valenciana


Sumari del DOGV 2779, del 27-06-1996 (1996/838597)

ORDRE de 3 de juny de 1996, de la Conselleria de Treball i Afers Socials, per la qual s'estableixen les bases reguladores per a la concessió de compensacions econòmiques als àrbitres designats, conformement al que disposa l'article 76 de l'Estatut dels Treballadors i el 28 de la Llei 9/1987, de 12 de juny, en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2779

Data del DOGV
:   27-06-1996

Secció del DOGV
:   ALTRES DISPOSICIONS

Número del document
:   1996/838597


Data del document
:   03-06-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 3 de juny de 1996, de la Conselleria de Treball i Afers Socials, per la qual s'estableixen les bases reguladores per a la concessió de compensacions econòmiques als àrbitres designats, conformement al que disposa l'article 76 de l'Estatut dels Treballadors i el 28 de la Llei 9/1987, de 12 de juny, en l'àmbit de la Comunitat Valenciana.   
L'article 76 de la Llei 8/1980, de l'Estatut dels Treballadors, redactat conformement a la Llei 11/1994, de 14 de maig, estableix que les impugnacions en matèria d'eleccions a òrgans de representació dels treballadors en les empreses es tramitaran d'acord amb un procediment arbitral. Per altra part, l'article 28 de la Llei 9/1987, d'Òrgans de Representació i Determinació de les Condicions de Treball i Participació del Personal al Servei de les Administracions Públiques, redactat d'acord amb la Llei 18/1994, de 30 de juny, estableix, així mateix, un procediment d'impugnació arbitral en matèria electoral.  
La transcendència que les normes esmentades atribueixen a l'arbitratge, desjudicialitzant i sotmetent al control arbitral els processos electorals, la funció d'utilitat pública i interés social que els arbitres desenvolupen, la imparcialitat que ha de presidir les seues actuacions i la configuració de l'arbitratge electoral com a tràmit previ a la via judicial, aconsellen la seua compensació econòmica, i açò constitueix l'objecte d'aquesta ordre.  
En conseqüència, i vist que l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en l'article 33.1 que escau a la Generalitat Valenciana l'execució de la legislació de l'Estat en matèria laboral i el que disposen els reials decrets 4.105 i 4.106/1982, de 29 de desembre, sobre transferències de funcions i serveis en matèria de treball i de mediació, arbitratge i conciliació, respectivament  
ORDENE  
Article 1  
L'objecte d'aquesta ordre és establir les bases reguladores per a la concessió de compensacions econòmiques als àrbitres designats d'acord amb el que disposen els articles 76 de l'Estatut dels Treballadors i 28 de la Llei 9/1987, de 12 de juny, per les seues actuacions en els procediments arbitrals obligatoris previstos en les esmentades normes i en els reglaments de desenvolupament aprovats, respectivament, pels reials decrets 1.844 i 1846/1994, de 9 de setembre.  
Article 2  
La Conselleria de Treball i Afers Socials, a càrrec de l'aplicació pressupostària 02.21.518.46.2, línia d'ajuda 412981.96 i per un import global de sis milions de pessetes (6.000.000 PTA), compensarà econòmicament les actuacions dels àrbitres designats d'acord amb el que preveuen els articles 31.1, 2 i 3 del Reial Decret 1.844/1994, de 9 de setembre i 26.1, 2 i 3 del Reial Decret 1.846/1994, de 9 de setembre, sempre que les impugnacions arbitrals es referisquen a processos electorals desenvolupats en l'àmbit territorial de la Comunitat Valenciana.  
Article 3  
La quantia de la compensació econòmica s'estableix en els següents imports:  
1. Impugnacions arbitrals que finalitzen mitjançant un laude dictat per l'àrbitre: 20.000 pessetes.  
2. Impugnacions arbitrals de les que hauran conegut els àrbitres i que, per qualsevol causa, no requerisquen l'emissió de laude arbitral: 15.000 pessetes.  
Article 4  
1. Els sol·licitants de les ajudes econòmiques a què es refereix aquesta ordre hauran de ser àrbitres que, havent estat designats d'acord amb els preceptes assenyalats en l'article 2, realitzen la seua actuació dins de l'àmbit territorial de la Comunitat Valenciana i que intervinguen en els procediments arbitrals previstos en els articles 76 de l'Estatut dels Treballadors i 28 de la Llei 9/1987, de 12 de juny.  
2. Els sol·licitants de les ajudes hauran de presentar, junt amb la sol·licitud, dirigida al respectiu director territorial de Treball d'aquesta Conselleria, els documents acreditatius de:  
a) La personalitat de l'àrbitre.  
b) Els laudes dictats en el trimestre anterior a la data de la sol·licitud.  
c) La identificació d'aquelles impugnacions arbitrals que li hagueren estat assignades per la respectiva oficina pública i que no hagueren requerit l'emissió d'un laude arbitral i especificar si s'escau el motiu.  
d) Les ajudes que, si s'escau, hauran percebut per a la mateixa finalitat, procedents de qualssevol administracions o ens públics, nacionals i internacionals.  
No obstant això, no s'exigiran aquells documents que ja estigueren en poder de qualsevol òrgan de l'administració actuant, i en aquest cas els sol·licitants podran acollir-se al que disposa l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran en aquest cas de fer constar la data i l'òrgan o la dependència en què van ser presentats o, si s'escau, remesos, sempre que no hagen transcorregut cinc anys des de l'acabament del procediment al qual corresponguen.  
Article 5  
1. Els directors territorials de Treball remetran a la Direcció General de Treball les sol·licituds dels àrbitres presentades i adjuntaran la següent documentació:  
a) Certificació dels laudes referits per l'àrbitre en la seua sol·licitud.  
b) Certificació d'aquelles impugnacions arbitrals assenyalades per l'àrbitre que no hauran requerit l'emissió de laude arbitral.  
2. Una vegada analitzades les sol·licituds i la documentació aportada, el director general de Treball resoldrà per delegació del conseller de Treball i Afers Socials la concessió o denegació de les ajudes sol·licitades.  
Les esmentades resolucions exhauriran la via administrativa i en contra seu es podrà interposar un recurs contenciós administratiu, en el termini de dos mesos comptadors des de l'endemà de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 58 de la Llei Reguladora de la Jurisdicció Contenciosa Administrativa, de 27 de desembre de 1956.  
3. El termini màxim per a dictar la corresponent resolució de l'ajuda serà de sis mesos, comptadors a partir de la data en què la sol·licitud haurà tingut entrada en la Conselleria de Treball i Afers Socials. transcorregut l'esmentat termini sense que se n'haja produït una resolució expressa, s'entendrà que aquella és desestimatòria de la sol·licitud.  
Article 6  
La concessió de les ajudes econòmiques que regula aquesta ordre està condicionada, en tot cas, a l'existència de crèdit pressupostari.  
DISPOSICIONS FINALS  
Primera  
S'atribueix al director general de Treball la funció de resoldre totes les qüestions que es pogueren plantejar en l'aplicació d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 3 de juny de 1996  
El conseller de Treball i Afers Socials,  
JOSÉ SANMARTíN ESPLUGUES